Papersnake/gushiwen huggingface dataset:
玉女舞霓裳
李太玄（唐代）

舞势随风散复收，歌声似磬韵还幽。
千回赴节填词处，娇眼如波入鬓流。
好溪山
张辑（宋代）

留小醉

孤鸿遥下夕阳寒。秋清怀抱宽。篱根香满菊金团。客中怀客看。

呼浊酒，共清欢。五弦随意弹。西窗仍见好溪山。几年谁倚栏。
甲子春过浙和周去华韵五绝
史尧弼（宋代）

谁家花柳暗门边，投憩同维药玉船。
醉卧黄鹂新弄舌，一声唤起小窗眠。
姜肱
徐钧（宋代）

画手尚难图我貌，安车何可屈吾身。
惟馀争死同衾事，千载称为孝友人。
戏登友人吟
邵雍（宋代）

邵尧夫者是何人，岁岁春秋来谒君。
车小半年行一转，非如骏马走香尘。
群玉山
董居谊（宋代）

浮世嚣尘不可干，漫山琮璧照人寒。
客来莫认为顽石，具眼还须作玉看。
题云林生远山涌翠图
顾盟（元代）

偶因涤砚写从容，点染那能似画工。千载风流谁可拟，令人猛忆米南宫。
采桑石在容县相传采桑女所化
郑学醇（明代）

不缘南陌怨归人，何事云根托幻身。春色似怜鬟鬓改，年年花绕石傍新。
读史杂感 其四
任其昌（清代）

北平飞将旧登坛，新息雄威老据鞍。王气山川应未歇，人才今据欲同看。

云鹏未见抟风起，铤鹿翻愁走险难。地老天荒须努力，未妨亡命有彭韩。
清江引·题情·其一
任昱（元代）

桃源水流清似玉，长恨姻缘误。闲讴窈窕歌，总是相思句，怕随风化作春夜雨。
静安八咏 其三 虾子禅
寿宁（元代）

若有人兮慧如痴，啖生鲜兮俗见嗤。日而出兮暮而归，亡寒暑兮亡渴饥。

虾既化兮虾活而飞，千秋万岁兮人是非。
过顺德有怀沧溟先生 其二
郜焕元（清代）

领袖宗徐气尚骄，秋生郡阁雁萧萧。文章未老山河在，词客英灵正可招。
浣溪沙
苏轼（宋代）

道字娇讹语未成。未应春阁梦多情。朝来何事绿鬟倾。

綵索身轻长趁燕，红窗睡重不闻莺。困人天气近清明。
江梅
吕本中（宋代）

江梅消息未真传，微露芳心几杖前。不信冰霜能作恶，要令桃李便争先。

斜枝似带千峰雪，冷艳偷回二月天。准拟从君出城去，竹舆仍胜百花鞯。
皇帝阁端午帖子词
宋庠（宋代）

宝典灵辰旧，皇居瑞应偏。
冰纨能辟暑，丝缕解延年。
九日同友人楼酌
邱云霄（明代）

浮云漂泊共天涯，几度重阳不在家。芋栗故园怜客梦，茱萸他日忆京华。

孤怀秋尽伤裘敝，老态风前任帽斜。却笑流光催白发，休将佳节负黄花。
赠章雅堂
周葆濂（清代）

少时意气渺何许，今日相看涕泪流。乱后朋侪多末路，愁边风雨有孤舟。

飘蓬异地龙蛇厄，落木荒城鸿雁秋。三十六湖烟水阔，商量无自著羊裘。
虎丘山
蒋堂（宋代）

虎丘何为山，鲸波涌而顯。
惟青镇一隅，峙秀状无限。
遥峰乃众阴，四望拱孤巘。
上有梵王家，高压长洲苑。
游人接踵来，千里必重趼。
奔走趋层巅，凌竞陟云栈。
下瞰洞庭卑，傍睨灵岩浅。
巍乎屹宝阁，仰之目睛眩。
中有明光书，丽若日星烜。
三朝所秘藏，百灵共幽赞。
兹焉真福庭，瞻者皆色洒。
敻觉尘世非，恍如化城现。
塔顶拂彤霞，山脚环清甽。
北崖宿雪寒，东阜晨曦暖。
阴森岩腹空，诘屈廊腰转。
秋磬落云端，宵灯耿天半。
处者病恼蠲，来者钝根遗。
予膺邦寄时，所历游屐遍。
不领旌旗行，恐惊禽鹿散。
扪萝穷邃深，据槛望平远。
寻幽既欢欣，访古或兴欢。
葬金坟已隳，淬剑池犹漫。
冰霰凋古杉，朱丹浮断简。
珍重讲石存，讥凭鬼诗诞。
唐贤留风什，遗墨罗粉版。
险语悉冥搜，清景不可逭。
国朝有笔札，崖壁刻棱婉。
刀矟君谟书，龙蛇不疑篆。
二美贲禅扃，千古宗风愈恢阐。
迦陵觉音清，石室惊筹满。
自惟挂缨归，心与纷挐断。
每来寻香刹，常得峨野弁。
久留莲漏移，相接犀谈款。
露井汲云浆，冰甆试芳荈。
最怜草树春，几爱烟岚晚。
愿借一庵名，于兹修止观。
林端生色美新晴，楼阁依山若画屏。
石坐最宜人选胜，剑池潜想地遗灵。
僧窗松竹冬忧茂，寺路烟霞画亦冥。
自愧逾年假麾守，一回方得扣禅扃。
米玄晖
岳珂（宋代）

父子而善书，自羲献而始也。寥寥千载，固已莫之拟也。

至于我朝，有楚国之芈也。不陨其名，虽未济厥美也。

其读父书，亦非括之比也。瞠乎望洋，混混犹此水也。

此帖之观，尚可见其体也。
教学叹
吕南公（宋代）

卑卑穷生无令图，偶开浊眼窥字书。村田子弟念笔札，邀请禀访同师儒。

远防斗讼习诡讦，近就财利评侵渔。行身便事世所幸，先王教道徒迂疏。

君不见官家设庠校，俊士罗冠裾。亦工细丽苟荣禄，谁复高远稽坟谟。

本期教学敦风俗，今如附子充饥腹。
漫兴
许宗彦（清代）

筠篷小拓露晴光，每一峰过翠满床。风拥乱云归远嶂，虹收断雨放斜阳。

江流湛湛青枫暮，秋气苍苍白露凉。天外故人相忆否，十年踪迹滞炎方。
丙申春贴子八首 其六
廖刚（宋代）

暖风渐绿池塘面，和气先薰花草心。欲识春来何处好，曲屏新称画堂深。
宫词
宋无（元代）

月照芙蓉水殿秋，仙韶一曲秦凉州。
高皇尚爱梨园舞，宣索当年菊部头。
夏泛西湖至冷泉亭、飞来峰，暮由孤山步归 其二
许传霈（清代）

塔势忽涌出，迎我我心喜。绿树翠幄张，清涧双流驶。

涓涓漱玉鸣，飞泉百道起。庭畔独徘徊，吊古情难已。

忠孝自热肠，韩岳今不死。水兮抑何冷，虽冷要仅此。

彼哉流俗人，趋炎附势耳。且不识清浊，遑知冷暖理。
次韵再游城西李园
王安石（宋代）

京师花木类多奇，常恨春归人未归。
车马喧喧走尘土，园林处处锁芳菲。
残红已落香犹在，羁客多伤涕自挥。
我亦悠悠无事者，约君联骑访郊圻。
题青崖和尚禅室
弘历（清代）

依旧清风拂绿筠，林斋独坐素秋晨。尘心漫自参生灭，昨日来青晤故人。
武夷山中
谢枋得（宋代）

十年无梦得还家，独立青峰野水涯。
天地寂寥山雨歇，几生修得到梅花？
咏扇画寄诸故人八首 其五 咏菊寄潘团山侍御
顾璘（明代）

寂寞东篱下，幽花裛露黄。自缘寒节至，不是爱秋霜。
赠庾十二朱版
李商隐（唐代）

固漆投胶不可开，赠君珍重抵琼瑰。

君王晓坐金銮殿，只待相如草诏来。
再和 其二
王安中（宋代）

霖霪连十日，茗盌阙招唤。寒齑味独辛，秋茧绪仍乱。

凭将苦雨诗，商弦韵馀爨。果无真赏音，落魄不须叹。
出城至吕公亭按视修堤
陆游（宋代）

翠霭横山澹日升，孤亭聊借曲栏凭。
霜威渐重江初缩，农事方休役可兴。
重阜护城高历历，千夫在野筑登登。
寓公仅踵前人迹，伐石西山恨未能。
辰州马观察送酒二首 其二
王庭圭（宋代）

倒尽邻翁老瓦缸，使君忽送玉为浆。昌黎对月无诗酒，绝句聊酬马侍郎。
到龙井寺 其一
郑清之（宋代）

竹门斜倚酒家帘，石路高低记水帘。炙背老农惊伛偻，乘肩痴女笑窥觇。

数羝人立攀篱落，一蝶儿嬉掠伞檐。款约朋从归去路，马头应有月纤纤。
十六日水退雨不已次受益韵二首
方回（元代）

七年逢四潦，苟活到于今。
每值月离毕，难逢木守心。
江兼湖共满，忧与恨俱深。
万顷青身没，田家泪湿襟。
别墅杂诗 其二
周音（清代）

穷乡寡人事，偃仰寄吾真。世路方吹沸，人情几积薪。

风帆怅东海，山色住西邻。万国亲戎马，吾终老钓缗。
尚友堂
侯凤芝（清代）

精舍五湖边，堂前耸绝壁。徐步随涧曲，一洞杳然黑。

阴气森逼人，前岁雪犹积。侧身穿峡罅，岚重无日色。

路穷渐有光，洞口乳峰塞。落叶寂无声，足音响山石。

登高瞰波光，何处渔舟笛。
惜黄花
许将（宋代）

雁声晚断。寒霄云卷。正一枝开，风前看，月下见。花占千花上，香笑千香浅。化工与、最先裁翦。谁把瑶林，闲抛江岸。恁素英浓，芳心细，意何限。不恨宫妆色，不怨吹羌管。恨天远、恨春来晚。
金缕曲 其四 老渔
易顺鼎（清代）

生死蘋乡里。有同盟、旧鸥三两，是他知己。明月一江吹笛响，拿个扁舟去矣。

或雨细风斜不止。渔弟渔兄身世感，怕沧桑、换到闲烟水。

渔儿女，又如此。

联篷夜火镫成市。正家家柁楼炊饭，酒香鱼美。袖手江天垂钓罢，看尽来头去尾。

问顺水顺风能几。飞到浪花头也白，况禁他、世上风波起。

渔唱远，暮霞紫。
岁旦立春 其二
张镃（宋代）

授受须知道一同，机缄默运仰神功。重轮赫日当天照，万国阳和淑气中。
江城忆游庐山逢隐者
董嗣杲（宋代）

饭馀睡相魔，啜茶即退舍。
支藜强窥园，试此双不借。
逐胜思秋初，曾命庐山驾。
飞瀑醒心眼，流派从空下。
狂欲诛茅依，可使不知夏。
披襟纳西风，溪风荡虚榭。
凭阑眺夐绝，极望大田稼。
韬光有畸士，相逢顿生讶。
遗踪扣地主，颇觉倦邀迓。
失言徒自咎，其实非予诈。
山居俗事简，难律世情嚇。
归栖公宇净，颜发苦衰谢。
家遥二千里，托兴相慰藉。
因晤隐者讷，天性两难亚。
初非钓虚名，又非求善价。
束缚全孤贞，老欲就閒暇。
约备斯人心，执一不易化。
眺此五峰云，矍然发悲咤。
企脚北窗坐，月漏松叶架。
无眠亲短檠，怀孤嫉遥夜。
淳熙甲午桂林鹿鸣燕，辄赋小诗，少见劝驾之
范成大（宋代）

维南吾国最多儒，耸看招招赴陇书。
竹实秋风辞穴凤，桃花春浪脱渊鱼。
月宫移种新栽桂，江水朝宗旧凿渠。
况有床头坊井上，明年应表第三闾。
读本朝事有感十首
刘克庄（宋代）

非独苏仙念老穷，古灵亦复荐孤忠。
白头不得诸公力，惟有西塘八十翁。
愍儒坑
王安石（宋代）

智力区区不为身，欲将何物助强秦。
只应埋没千秋后，更足诗人发冢人。
鹧鸪天
辛弃疾（宋代）

自古高人最可嗟。只因疏懒取名多。居山一似庚桑楚，种树真成郭橐驼。

云子饭，水晶瓜。林间携客更烹茶。君归休矣吾忙甚，要看蜂儿趁晚衙。
辛巳冬闻德音 其一
张孝祥（宋代）

帐殿称觞送喜频，德音借与万方春。指挥夷夏无遗策，开阖乾方有至神。

南斗夜缠龙虎气，北风朝荡犬羊尘。明年玉烛王正月，拟上梁园奉贡珍。
题陈生鲤鱼图
赵必成（宋代）

神龙原自异凡鱼，潴泽还知不久居。
平地雷轰头角露，滔天浪久甲鳞舒。
应夸鳌海都量遍，漫道龙门不可逾。
试问锦标刚一跃，陡成霖雨足沾濡。
庭梧七首 其五
王鏊（明代）

长夜梦初回，月上山之厓。何由知月上，梧桐影横斜。
重庆阃治十咏·华明堂
李曾伯（宋代）

要识披图际，还同枉驾时。
未应成否论，汉德有兴衰。
与弋阳徐觉民主簿 其三
徐瑞（宋代）

向来自许千年鹤，老去真成六日蟾。且喜宗盟今日合，归程不惜为公淹。
秋日和韵
刘敞（宋代）

禁垣清切近云霓，楚客逢秋意亦悲。拙学由来玄尚白，敝裘何意素成缁。

解嘲却笑朱丹毂，迕俗兼惩百一诗。短景正须棋玩岁，薄寒宁厌酒盈卮。
冬至寄行甫腾叔
陈藻（宋代）

江浙羁栖怕雪霜，早年听得晚年尝。
生涯败意多谙历，节序随缘少感伤。
鸭肉馄饨看土俗，糯丸麻汗阻家乡。
二千里外寻君话，今日那堪各一方。
赠曾相士二首
杨万里（宋代）

富贵真成一聚尘，饥寒选得万年名。
心知那有扬州鹤，更问侬当作麽生。
云泉禅师哀词
释行海（宋代）

一片禅心无用处，苹花溪上看垂纶。
也知白璧黄金贵，何似青鞋布袜贫。
吟畔山川生哭泣，笔头兰竹露精神。
如今云散泉流去，淡日凄风杂野尘。
夜过乌镇
宋伯仁（宋代）

望极模糊古树林，弯弯溪港似难寻。
荻芦花重霜初下，桑拓阴移月未沉。
恨别情怀虽恋酒，送衣时节怕闻砧。
夜行船上山歌意，说尽还家一片心。
张诗舲前辈游西山归索赠三首 其二
龚自珍（清代）

去年扈从东巡守，玉佩琼琚大放辞。等是才华不巉削，愿携康乐诵君诗。
题柯敬仲竹二首 其一
泰不华（元代）

堤柳拂烟疏翠叶，池莲过雨落红衣。娟娟唯有窗前竹，长是清阴伴夕晖。
赋雪
贺德英（宋代）

谁翦银河水，飞花出汉霾。
月明人竞往，踏破水晶街。
任司户生日
项安世（宋代）

晓殿蓂花一荚飞，晚檐桂枝小些儿。
人间已过重阳后，天上将开瑞庆时。
新息陂长钟世德，嘉陵滩浅报官期。
待君饮却长生酒，又到江亭贺上卮。
卯饮醉卧枕上有赋二首 其二
陆游（宋代）

一榻卧空舍，四山风雨声。病多书倚阁，寒极酒施行。

孤愤歌弥放，端忧涕易横。群胡满河洛，志士若为情。
奉酬子厚咏雪之作
朱熹（宋代）

遥夜不能寐，披衣起彷徨。仰视天正黑，寒气惨悲凉。

飞霰忽下零，雪花亦飘扬。飘扬未云已，须臾满空翔。

前山失旧姿，川谷流素光。念昔少小时，无事志四方。

五年江海上，不见雪与霜。飘飖今日情，浩荡谁能量。

凌晨饮一杯，竟日守空堂。伫立玩奇变，永言获新章。

踌躇欲何报，玉树生琼冈。
初到绩溪视事三日出城南谒二祠游石照偶成四
苏辙（宋代）

行年五十治丘民，初学催科愧庙神。
无限青山不容隐，却看黄卷自怜贫。
雨余岭上云披絮，石浅溪头水蹙鳞。
指点县城如手大，门前五柳正摇春。
偈五十三首 其十三
释克勤（宋代）

有句无句，超宗越格。如藤倚树，银山铁壁。及至树倒藤枯，多少人失却鼻孔。

直饶收拾得来，已是千里万里。风暖鸟声碎，日高花影重。
重阳临安舟中作
陈藻（宋代）

小船独坐看平洋，历历登高旧事长。
戏把此身观变化，今年无酒过重阳。
风入松·乾坤两卦上天梯
王吉昌（元代）

乾坤两卦上天梯。分柔健高低。六关爻变推天道，斡璇玑、日月东西。妙采精华成液，通神息，饮刀圭。溶溶金水泛曹溪。得九转功齐。变成丹体香风袅，木童喜、寿域长跻。显出元初气艳，廓胸襟，吐虹霓。
自诫
彭汝砺（宋代）

居方贵由礼，待物当竭诚。诚亡鄙虑见，礼去骄心萌。

曾参日三省，杨子嗟四轻。勉旃践此诚，蛮貊犹可行。
纪赠致政燕侍郎
宋祁（宋代）

中朝鹄发俊，得谢宠安车。
碧落超新秩，承明别旧庐。
叔时今老矣，司寇此归欤。
画有封厨秘，诗多乙牍馀。
云情元自远，舟意本常虚。
酌酒朋三寿，挥金辈二疏。
深恩仍给俸，令子复将舆。
几日西清对，留光惇史书。
听笛歌留别郑协律
刘长卿（唐代）

旧游怜我长沙谪，载酒沙头送迁客。天涯望月自沾衣，

江上何迁复吹笛。横笛能令孤客愁，渌波淡淡如不流。

商声寥亮羽声苦，江天寂历江枫秋。静听关山闻一叫，

三湘月色悲猿啸。又吹杨柳激繁音，千里春色伤迁心。

随风飘向何处落，唯见曲尽平湖深。明发与君离别后，

马上一声堪白首。
东园报杏花未开
张羽（明代）

芳葩未拆避春寒，日日烦君绕画阑。莫是主家曾见惯，含情欲待外人看。
湘南曲
戎昱（唐代）

虞帝南游不复还，翠蛾幽怨水云间。

昨夜月明湘浦宿，闺中珂珮度空山。
赠古歙汪恕斋
何梦桂（宋代）

自笑家鸡学未精，枕中书法岂能真。劝君珍重临池诀，莫遣儿童太逼人。
东津旅中同徐改之馆清溪源招之同游
金履祥（宋代）

见说君居幽更幽，客中相望两悠悠。
愿言携手高峰去，俯瞰苍茫尽睦州。
拟渔樵耕牧四首 其二 樵
胤禛（清代）

一生踪迹在烟霞，不植条桑不种麻。翠柏斫来青带叶，古藤担种紫垂花。

歌长时引猿窥穴，归晚常乘月到家。笔指云山为活计，那须卮酒祝篝车。
次韵季共月夜见怀竹坡用子绍韵 其五
周紫芝（宋代）

无方可试蓝田玉，空想云庵卧玉屋。赖有人间百尺楼，下临此地千寻竹。
水调歌头
黄庭佐（宋代）

露着桂枝晓，霜护菊篱秋。无尘玉宇南极，一点瑞光浮。崧岳精玉瑞世，河洛图书寓直，琳馆奉宸游。独袖功名手，谁与复神州。

带垂金，头尚黑，紫绮裘。年年今日，灵寿扶出富民侯。应为娉婷一笑，烂醉葡萄新熟，明月满西楼。西北雨峰峙，端与寿山侔。
西江月 其一
向滈（宋代）

流水断桥衰草，西风落日清笳。往来赢得鬓边华。

此去征鞍休跨。

烟溆绿深陂筱，霜篱红老江花。青山尽处是侬家。

拟唤渔舟东下。
平定金川功成恭纪
平泰（清代）

骏业包三极，光灵被八垠。肤公成薄伐，圣主得贤臣。

制敌无增垒，征顽不浃旬。元戎初锡命，小丑遂归身。

聚处怜焦虱，深藏笑狡㕙。猿娭矜搏箭，螳怒敢当轮。

健翮资抨击，奔雷慑聩嚚。请行烦宰辅，报国矢忠纯。

峒箐逾悬阻，貔貅乐拊循。分明军令肃，踊跃士心振。

拔本方除恶，先声已夺人。捣巢乘势便，攻塞破坚频。

有赫天威远，惟几睿算神。迎锋全解竹，畀火待然薪。

于铄吾皇烈，真符大造仁。止戈文乃武，育物世如春。

献捷期何速，酬庸赏递臻。去时冰载路，来日柳迷津。

从此兵常偃，行看俗更淳。四隅怀震叠，万类荷陶甄。

侔色瞻星纬，摅忱拱玉宸。验风咸受吏，占海尽徕宾。

络绎丰穰庆，骈阗福祜申。颂扬须雅奏，折简愧敷陈。
山居寂寥与世如隔是非不到荣辱两忘因忆秋崖工部尝教以我爱山居好十诗追次其韵聊写穷山之趣 其三
吴锡畴（宋代）

我爱山居好，乾坤自在身。林泉睎隐士，风月谥閒人。

村酿添春困，庖蔬胜鼎珍。几携蓑笠去，保社在鸥津。
游山阳十首
陈造（宋代）

会看亭下水涵空，菡萏香中理钓筒。
北道主人吾有托，不应独飨北窗风。
题孙宫允园亭用马司业韵二首
王慎中（明代）

避地歌招隐，耽幽此卜居。
词华二陆后，形胜六朝余。
山鬼窥青管，江妃扈赤书。
悠然东壁下，宛挂两银鱼。
题邹氏养浩堂
邓雅（元代）

二气生天地，运行无息时。惟人在所养，失养斯馁而。

是以君子心，操守罔或违。充然集众义，勇往将奚疑。

君家本儒素，养浩画堂楣。旨哉孟氏言，允为百世师。
池州和同官咏梅花 其十四
张道洽（宋代）

春脚到寒枝，诗情满雪篱。每留孤鹤伴，不遣一蜂知。

风漏腊前信，月描尘外姿。忆从归阆苑，终岁祇君思。
出剑门
杨兴宗（金朝）

呕哑鸣橹下长川，万叠青峰只眼前。山鹧啄残红杏粉，杜鹃啼破绿杨烟。

梦回蜀栈云千片，醉枕巴江月一船。物色谁分杜陵老，风骚牢落剑南天。
赋是霍将军辞第
徐铉（宋代）

汉将承恩久，图勋肯雇私。
匈奴犹未灭，安用以家为。
郢匠虽闻诏，衡门竟不移。
宁烦张老颂，无待晏婴辞。
甲乙人徒费。亲邻我自持。
悠悠千载下，长作师臣师。
赠范晔诗
陆凯（南北朝）

折花逢驿使，寄与陇头人。(折花 一作：折梅)
江南无所有，聊赠一枝春。
和韵灵保《秋夜不寐偶成小诗示攸县蒋春岩主人》
蒋绍宗（清代）

平原数尺漫荒城，乃速朱幡冒暑行。己溺为怀民愠解，推恩及下弊源清。

三旬日食皆□□，半万蜗居已代营。寄语即安诸赤子，须知忧惕此何情。
寄潘纬
周贺（唐代）

杨柳垂丝与地连，归来一醉向溪边。
相逢头白莫惆怅，世上无人长少年。
消寒十咏 踏莎行 其二 补裘
鲍之芬（清代）

夏日常抛，冬时更恋。炎凉颠倒殊纨扇。年年熨贴绽重缝，春晖肠断馀衣线。

经纬须分，元黄自辨。绨袍故好何心羡。黑貂虽敞志犹存，牛衣未必长贫贱。
次韵奉送李季言四首 其一
张元干（宋代）

向来敌帅窥吴越，稳泛楼船舍骑兵。开辟所无颠倒事，可能今日独横行。
偈颂八十七首
释慧开（宋代）

眼如鼻孔口如槌，业识忙忙唤不回。
南浦西山耕未遍，披毛戴角又重来。
王子贤疲于役移家彭泽示诗索和
徐瑞（宋代）

何人笔削晋东西，岂是王家父子痴。可奈秋风吹破屋，谁怜夜月拣寒枝。

载书共羡知几早，怀土空惭见事迟。欲理瘦筇寻五柳，摩挲方竹已成规。
咏萤
李嘉祐（唐代）

映水光难定，凌虚体自轻。夜风吹不灭，秋露洗还明。

向烛仍分焰，投书更有情。犹将流乱影，来此傍檐楹。
余有足疾因感柳子厚跂乌篇
姜特立（宋代）

跂乌肖翘丛薄间，低头塌翅人所怜。
既无三足相疑妒，恐可夤缘到日边。
厓门二十首 其五
郭棐（明代）

紫泉宫殿锁烟霞，海燕西飞白日斜。

玉辇今归何处所，锦帆应是到天涯。

眼看朝市成陵谷，不是宸游重物华。祇有多情桃李树，春来还发旧时花。
用盐政姚德宽韵
耶律楚材（元代）

乃祖开元柱石臣，云孙髣髴玉麒麟。从来德炙舆人口，此日恩麒圣世春。

欲草荐书学北海，未开东阁愧平津。而今且试调羹手，伫看沙堤继旧尘。
和子由四首·送春
苏轼（宋代）

梦里青春可得追？欲将诗句绊余晖。
酒阑病客惟思睡，蜜熟黄蜂亦懒飞。
芍药樱桃俱扫地，鬓丝禅榻两忘机。
凭君借取法界观，一洗人间万事非。
念奴娇（丁卯中元作示儿）
阳枋（宋代）

白尽蒹葭，蓑从蒲柳，我只松筠节。君民尧舜，老翁揩眼勋业。
谢呼延禁侍
徐积（宋代）

有客从京南，来寻淮上叟。气貌良肃雍，辞令亦温厚。

如此已可喜，遗我故人书。须臾四千里，恍惚游江湖。
次方石先生春分怀先垄之作
李东阳（明代）

永夜深悲辍笑欢，梦回还复报晨餐。閒门少客犹多病，旧业无晨漫有官。

四序槐榆频改岁，九原风雪倍愁寒。多情莫咏频蘩句，白发伤心和正难。
天寒
张方平（宋代）

风裂幽窗水泽坚，寒郊空迥澹无烟。何因得向桃源去，景气长如二月天。
大?
刘辰翁（宋代）

任琐窗深、重帘闭，春寒知有人处。常年笑花信，问东风情性，是处是妒。冰柳成须，吹桃欲削，知更海棠堪否。相将燕归又，看香泥半雪，欲归还误。温低回芳草，依稀寒食，朱门封絮。

少年惯羁旅。乱山断，欹树唤船渡。正暗想、鸡声落月，梅影孤屏，更梦衾、千重似雾。相如倦游去。掩四壁、凄其春暮。休回首、都门路。几番行晓，个个阿处深贮。而今断烟细雨。
龙门山二首 其一
范纯仁（宋代）

云拥楼台雪拥川，亲朋行望举吟鞭。烟龛万叠凌花霰，坐见金人变玉仙。
和宗秀才惠诗七首
廖行之（宋代）

正学心端不论材，吁嗟媒禄漫梯阶。
岁寒万木多摧折，凛凛乔松不可理。
题丁氏堂六言四首 其四
刘一止（宋代）

翠峰欲并眉妩，艳蕊难争脸红。昔日寒年枯木，何如此个家风。
凌霄花为复上人作
赵汝回（宋代）

袅袅枯藤淡绛葩，夤缘直上照残霞。
老僧不作依棲想，将谓青松自有花。
因旧
苏辙（宋代）

君不见林上鹊，冬深始营巢，
及春巢已成。又不见梁上燕，
春深作窠，及夏雏已生。
我为一区屋，三年费经营。
纷纷伐梧楸，日厌斤斧声。
老境能几何，何日安余龄。
一言愧吾儿，事忌与力争。
青杨易三栋，赤榆换双楹。
指顾行即具，构筑役亦轻。
酇侯念子孙，不处高閈闳。
吾今何人斯，此则坐右铭。
夜归
释文珦（宋代）

天气殊清和，山中多胜践。
沿流采香芹，穿云得芳荈。
幽怀日以舒，嚣尘自兹遣。
乘月返茅茨，倦足不复洗。
杂诗二十七首
曹勋（宋代）

佛头山下雨随风，倒海翻江一饷中。
徙倚栏干便晴霁，湖光渺渺夕阳红。
念奴娇 辛亥新正五日，天气晴暖，偶出，道
蔡松年（宋代）

，以滴蜡黄梅侑樽。醉归感叹节物，顾念身世，殆无以为怀，作此自解小红破雪，又一灯香动，春城节物。春事新年独梦绕，江浦南枝横月。万户糟邱，西山爽气，差慰人岑寂。六年今古，只应花鸟相识。老去嚼蜡心情，偶然流坎，岂悲欢人力。莫望家山桑海变，唯有孤云落日。玉色橙香，宫黄花露，一醉无南北。终焉此世，正尔犹是良策。
登数峰阁
朱嘉徵（清代）

数峰古阁面江湖，难浣先臣血泪枯。白走胥涛吞百越，青排楚泪入三吴。

新亭旧恨迷芳渚，夜月春枝冷鹧鸪。此去孝陵松柏路，凭高西望已模糊。
和林子长送芡实诗韵 其三
虞俦（宋代）

百琲明珠富有年，不须鲛客更潸然。斛量自是君家事，买取双鬟当舞筵。
秋晚杂兴
陆游（宋代）

烟波万顷镜湖秋，清啸虽闻不可求。
自是世间知者少，山林何代乏巢由？
贺吕子进舍人告谢
毕仲游（宋代）

金殿移班再拜归，门庭未冷又光辉。百年相府风流在，三世词臣际会稀。

应复异时当化笔，莫留同甲弊朝衣。似观天上三阶正，又有文星入紫微。
春晚
陆游（宋代）

南陌东阡自在身，黄尘不污接篱巾。
无方可梁星星鬓，有酒能留盎盎春。
下豉已添蓴菜美，衔泥又见燕巢新。
作公何益辛毗事？且是人间九十人。
赵漕再可生日 其三
周孚（宋代）

一杯请寿碧琳腴，倦客骎骎欲白须。会见庙堂登圣相，自甘山泽著臞儒。
游荆门上泉寺
刘光祖（宋代）

上泉山下石丛丛，小似飞来天竺峰。
草木自腴岩自秀，幽姿不肯入廛中。
六言三首 其二
刘克庄（宋代）

不入城里市里，常在水边月边。蜀公有疏谢事，米老无书辨颠。
送咸安公主
孙叔向（唐代）

卤簿迟迟出国门，汉家公主嫁乌孙。

玉颜便向穹庐去，卫霍空承明主恩。
送虞元叟大熙出守当涂
刘挚（宋代）

使旗猎猎橹呀呀，斋舫飘如上汉槎。待得江南鲈作鲙，暂从辽海鹤归家。

清谈挥麈临千里，隐几看山过两衙。零落谪仙遗迹在，为寻荒冢吊云霞。
杂咏五首
王安石（宋代）

白头重到太宁宫，玉佩琼琚在眼中。
歌舞可怜人暗换，花开花落几春风。
寄广教主僧二首
陈造（宋代）

麦绾银丝稻荐珠，春窗曾是饭伊蒲。
明朝再蜡登山屐，更肯开单共饱无。
谒金门
冯延巳（五代）

杨柳陌，宝马嘶空无迹。新着荷衣人未识，年年江海客。
梦觉巫山春色，醉眼花飞狼籍。起舞不辞无气力，爱君吹玉笛。
春日楼上琴馀小饮
赵完璧（明代）

长昼如何惬好怀，琴樽清暇画楼开。朱弦久为王门绝，白雪新楼郢客来。

骏马五花能换酒，浮生一梦可衔杯。醉中更有凭阑兴，满目山川愧匪才。
山中谣二首 其一
缪荃孙（清代）

偶作山中游，愿向山中老。只愁山中人，不知山中好。

达官爱入山，野僧爱入城。扰扰亦无心，毋近利与名。
中散兄喜罢郡有诗次韵却寄
葛胜仲（宋代）

上印归来卧荜门，此心炯炯向谁论。平生疏拙真天赋，此去安閒尽主恩。

旧识愧真为我累，近知凡百丧吾存。好来同习菁山隐，白发仙臞两弟昆。
萧参议雪中宴客朱佥判有诗因次韵
王炎（宋代）

不惯长安曳履游，贪看冰柱满檐头。
素花一色如梅岭，碎玉无声欠竹楼。
蜡炬欲残方夜永，金钗半醉自春浮。
无毡独坐君知否，也卷陈编索酒舟。
山馆对月
胡仲弓（宋代）

山寺闻晨钟，深省静中发。
展转睡不成，推窗看明月。
望江南
吴昭淑（宋代）

今夜永，说剑引杯长。坐拥地炉生石炭，灯前细雨好烧香。呵手生丝簧。

君且住，烂醉又何妨。别後相思天万里，江南江北永相忘。真个断人肠。
诉衷情（荆南重湖作）
丘崈（宋代）

芙蓉深径小肩舆。相并语徐徐。红妆著处迎笑，遮路索踟蹰。

锦步障，绣储胥。绕重湖。更添月照，人面花枝，疑在蓬壶。
河满子
杜安世（宋代）

柳嫩不禁摇动，梅残尽任飘零。雨余天气来深院，向阳纤草重青。寂寞小桃初绽，两三枝上红英。

又见云中归雁，断续和鸣。年年依旧无情绪，镇长冷落银屏。不语闲寻往事，微风频动帘旌。
七夕
陈造（宋代）

龙旌凤扇一相迎，知费青禽几寄声。
天上经年才旧约，人间转盼便深更。
凉河只向樽前落，微月偏来酒面明。
后夜玉琴弹别鹤，独应乾鹊梦魂惊。
永遇乐·高台邱闻杜鹃啼
王用宾（宋代）

碧草斜阳，玉溪流水，停骖且住。旷月轩前，绿芳阁上，闲觅红落旷。

空山枯木，声声杜宇，频道不如归去。不如归，危城画角，迢迢故国何处。

此声哀咽，可堪听取，撩动羁愁无数。血尽喉乾，猿啼鹤唳，甚事穷追诉。

当年淫乐，酣歌恒舞，剩得破亡惊悟。千秋恨，兴衰多矣，等闲自误。
又次看字韵二首
陈造（宋代）

谁扶璧月上天端，雪魄扬辉桂影寒。
照见群仙拥仙伯，嫦娥定复转头看。
从赵季仁游洞作
罗大经（宋代）

瑰奇恣搜贝千趾，老仙遗祠邈谁始。
后继述之□□李，异枝同根隆复祉。
巨画更鑱埒前美，紫气临关西未止。
张留著书繄尹喜，末孙铭焉适当尔，
附名崖端永不毁。
送程鹤舲赴闽
唐际虞（清代）

一笑匆匆竟束装，飘然闽海控飞航。水从螺女江边静，月到龙王社里凉。

榕叶黑连秋夜雨，橘林黄带晓天霜。衣间浣尽缁尘色，何似低迷在故乡。
句
王泠然（唐代）

林狖欺童子，山精试老僧。（《山寺》）

陈兵剑阁山将动，饮山珠江水不流。（咏八阵图送人）

官微思倚玉，文浅怯投珠。（《赠张公子协律》）
黄莲花 其一
韩维（宋代）

浅白轻黄两未分，飞来人世作朝云。天教细雨常遮护，留得清香数日闻。
去年久旱六月十三日入境得雨今年复早得雨亦
曾巩（宋代）

去年六月焦原雨，入得东州第一朝。
今日看云旧时节，又来农畔听萧萧。
醉花阴
仲殊（宋代）

轻红蔓引丝多少。剪青兰叶巧。人向月中归，留下星钿，弹破真珠小。

等闲不管春知道。多著绣帘围绕。只恐被东风，偷得馀香，分付闲花草。
车胤囊萤
陈昌（明代）

莫叹穷经未遇时，绢囊萤火夜光微。他年自有金莲炬，天语从容敕赐归。
丁巳岁八月祭武侯祠堂因题临淮公旧碑
杨嗣复（唐代）

斋庄修祀事，旌旆出郊闉。薙草轩墀狭，涂墙赭垩新。

谋猷期作轩，风俗奉为神。酹酒成坳泽，持兵列偶人。

非才膺宠任，异代揖芳尘。况是平津客，碑前泪满巾。
春日即景 其一
姚倩（清代）

轻舟摇过板桥西，花压茅檐柳拂堤。无数落英浮水面，随波流傍钓鱼矶。
禽言六首 其一
魏称（明代）

提胡卢，沽酒饮，碧草如茵花似锦。及时须作欢，作劝不可甚。

人生那得长高枕。
次韵沈叔权书怀
林季仲（宋代）

忽思身世怆然惊，漫学雕龙艺未成。
尸素空麋太仓粟，辛勤有愧老农耕。
只须鬓上看勋业，休向人前道姓名。
岁晚相从白岩下，一樽芳酒话深情。
哭川无竭禅师二首
方回（元代）

师令题画像，圆寂十朝前。
拙句应曾见，微病竟不痊。
笑谈犹可想，偈颂总堪传。
千柱攒金碧，辛勤二十年。
耕读轩集陶诗二首 其一
袁华（明代）

少无适俗韵，贫居依稼穑。农务各自归，耕种有时息。

道丧向千载，圣贤留遗迹。游好在六经，疑义相与析。

在昔余多师，玄鬓早已白。羲农去我久，素抱深可惜。
颂古二十四首
释宗演（明代）

摩尼珠，人不识，
如来藏里亲收得。收者易，
见者难。见者易，
用则难。见得用得，
二无两般。閒把一枝归去笛，
夜深吹过汨罗湾。
湖州歌九十八首 其七十八
汪元量（宋代）

第九筵开尽帝妃，三宫端坐受金卮。
须臾殿上都酣醉，拍手高歌舞雁儿。
寄赠汤司谏二首 其一
赵蕃（宋代）

御史曾追庆历唐，有孙还是绍兴汤。绝知骥騄难羁绊，故遣松筠试雪霜。

如许人才岂终弃，要之日月本何伤。郁孤台上苏仙句，多载寥寥无和章。
劝农三首
留硕（宋代）

何处园林今有花，十分春事只桑麻。
不须惆怅穷途目，一饱生涯无叹嗟。
城南杂题
刘敞（宋代）

早时风景爱东吴，一到京师兴益疏。
偶向城南疑澤国，夹川垂柳带僧居。
青罗山房歌寄宋景濂
刘基（明代）

若有人兮乃在大江之南，浙河之东。
连山掎拔瀛海上，上与河鼓天津通。
忆昔四女下天来，遗鬟堕髢根庞鸿。
仙华杰出最怪异，望之如云浮太空。
嵚崟峛崺啮不可上，薈蔚杂树昏朣胧。
虎龙咆号猿鹤叫，山鬼呵欻生悲风。
嗟哉若人兮，胡为乎其中！梁檀柟兮柱桂枫，结青萝兮以
帡幪。
不剪不伐兮，不盬以攻。
晨岚暮蔼滴晴雨，烟条雾叶相蒙茏。
縿々兮蓬蓬。
缭纠要绍兮，若苍龙垂胡降玄穹。
巘丽披离兮，若翠鸾振迅飞<蒙生>氃。
鹂黄和鸣桑扈应，仿佛牙旷之丝桐。
幽泉发窦锵玲珑，六月赤日收蕴拢阳凌阴蓄春融融，岩花
涧草纷白红。
有时皇初平清夜，骑羊朝帝君琼蕤，羽盖冰玉珮，华月闪
烁光成虹。
松吹笙兮竹舞翿，影旆旆兮声沄沄。
娱目悦耳兮乐不可言。
世间尘土何梦梦。
山有芝，隰有蘴，石凿凿兮水郤郤。
猗若人兮美且充，饥食倦息兮可以保我躬。
逍遥兮栖迟，又何必访广成于崆峒。
南乡子 其八 旅怀
董元恺（清代）

江静晚烟浓。二十年来万事同。夜半酒醒人不觉，秋风。

晓月当帘挂玉弓。

不复旧时容。砚匣留尘尽日封。汉水楚云千万里，无穷。

半在邯郸驿树中。
王子直挽辞二首
苏颂（宋代）

嗟若时之彦，怀哉昔并游。
十年追几砚，一别见坟丘。
满目皆陈迹，伤心未白头。
风流何处尽，颍水去悠悠。
山居
李新（宋代）

绿树初浮光，嘉禽自行乐。
厨烟续云根，涧水断冰脚。
徜徉一樽酒，坐看山花落。
日暮归去来，嫣香裛罗幕。
寄司马蓝田王阮亭秋柳韵五首 其一
安定（清代）

东风唤醒百花魂，燕子窥篇翠护门。盘髻晓妆浓黛色，渡头新雨涨波痕。

千家锦绣姑苏市，七里山塘负郭村。最是江南名胜地，春宵一刻价难论。
题灵鹫四首
汤汉（宋代）

灵鹫古道场，摄乎大国间。
一日忽翚飞，四雇无靦颜。
虞美人·小山戢戢盆池浅
陈克（宋代）

小山戢戢盆池浅。芳树阴阴转。红阑干上刺蔷薇。蝴蝶飞来飞红、两三枝。绣裙斜立腰肢困。翠黛萦新恨。风流踪迹使人猜。过了斗鸡时节、合归来。
题十八学士图
欧大任（明代）

佩玉锵锵蹑凤翎，神山何以集仙灵。日高天策将军府，春满瀛洲学士亭。

夹仗西城麾武骑，卷帘北斗映文星。晋阳启运词华在，想像丹青入杳冥。
阮郎归
晏几道（宋代）

晚妆长趁景阳钟。双蛾著意浓。舞腰浮动绿云浓。樱桃半点红。

舞美景，惜芳容。沈思暗记中。春寒帘幕几重重。杨花尽日风。
介子推祠
杨巍（明代）

龙蛇寂寞一祠存，浊世谁知处士尊。漫向绵山空堕泪，火能烧骨不烧魂。
济阴
毕仲游（宋代）

东州女儿年十七，身在风尘如在室。红腮绿领巧相宜，露浥海棠娇滴沥。

态浓意远画不尽，对客无言却真实。济阴县令为留连，樽俎相逢复相失。

我读古人书，又爱斯人美。既未能忘情，亦未能忘礼。

以情败礼礼之贼，以礼约情情有止。上不与汝碍崆峒之山，下不与汝隔沧浪之水。

无山无水有城市，咫尺青楼三万里。东家酒香喷兰芷，对客醉歌而已矣。

君不见鲁国有男子，拒户不开宁老死。
谒濂溪晦庵二先生祠二首 其二
吴与弼（明代）

平生慨慕古人深，道味先生更所钦。长恨无缘趋末席，灵祠一拜俨如临。
贞女陈若瑛未嫁死节
岳正（明代）

有女名若瑛，义门陈氏子。女红中馈馀，颇亦闲书史。

十九聘舒郎，双璧灿盈贮。百年偕老期，竟为天所沮。

妾身虽未明，妾心良己许。岂无展转匹，志夺妾所耻。

名既为君妇，能不为君死。我生尚气节，赋终毛发竖。
丙申重九前后得今日都无病一句成十首 其二
方回（元代）

今日都无病，康强百不忧。近霜黄菊月，过雨紫兰秋。

可醉岂容避，欲归遄复休。寒衣浆补办，此外更何求。
题祖庙二首
孔道辅（宋代）

秦火自焚宁害圣，金丝堂壁閟家书。
典坟启发皆天意，非谓共王好治居。
隆祐太后挽词二首 其二
汪藻（宋代）

朔漠遐征后，南州俶扰时。人心忧社稷，天意属帘帷。

拥佑千龄主，图回万世基。中兴能事毕，倏与帝乡期。
奉答李和甫代简二绝句
黄庭坚（宋代）

山色江声相与清，卷帘待得月华生。
可怜一曲并船笛，说尽故人离别情。

梦中往事随心见，醉里繁华乱眼生。
长为风流恼人病，不如天性总无情。
和莘老初至温泉呈庆禅师
释道潜（宋代）

年华行已老，林莽尚葱苍。地胜连龙窟，泉温注鬼汤。

人风远城市，钟梵近僧坊。九夏来投锡，栖心应更凉。
雨中送春二首
廖孔说（明代）

绿阴和水草和烟，今夕明朝顿爽然。
才到楝花飘暮雨，已看榕叶似秋天。
乍添吟鬓刚三月，暗减闺心又一年。
不信古人痴似我，晓钟欲尽转难眠。
庆丁大监 其二
牟子才（宋代）

三瑞堂前香燕凝，诗书一脉浸人心。韬峰不露全牛解，振鬣长嘶万马瘖。

诸县屡丰公事少，期年未及去思深。减租除粟兴三学，人口如碑咏到今。
哭王础尘十首 其四
陈恭尹（清代）

献策曾承相国知，三加亲为结冠緌。痛来礼数从兹绝，不独西台恸哭时。
山近
许月卿（宋代）

山近绿映日，山远青带烟。
平生有山癖，梦亦山水边。
山好水益媚，山老水连天。
我家非洛中，亦非独乐园。
只在山屋上，下亦有流泉。
俯仰颇乐之，妙处无昔贤。
今日来别墅，水满山四环。
鸣呼何处无山水，有酒且饮明月在前山。
答吕梁仲屯田
苏轼（宋代）

乱山合沓围彭门，官居独在悬水村。
（吕梁地名。
）居民萧条杂麋鹿，小市冷落无鸡豚。
黄河西来初不觉，但讶清泗流奔浑。
夜闻沙岸鸣瓮盎，晓看雪浪浮鹏鲲。
吕梁自古喉吻地，万顷一抹何由吞。
坐观入市卷闾井，吏民走尽余王尊。
计穷路断欲安适，吟诗破屋愁鸢蹲。
岁寒霜重水归壑，但见屋瓦留沙痕。
入城相对如梦寐，我亦仅免为鱼鼋。
旋呼歌舞杂诙笑，不惜饮釂空瓶盆。
念君官舍冰雪冷，新诗美酒聊相温。
人生如寄何不乐，任使绛蜡烧黄昏。
宜房未筑淮泗满，故道堙灭疮痍存。
明年劳苦应更甚。
我当畚锸先鲸髡。
付君万指伐顽石，千锤雷动苍山根。
高城如铁洪口决，谈笑却扫看崩奔。
农夫掉臂免狼顾，秋谷布野如云屯。
还须更置软脚酒，为君击鼓行金樽。
达此宗
释月涧（宋代）

若论此道若须弥，根四部洲高无极。日月循环无昼夜，毗岚纵作无变易。

欲达此宗须造颠，遍参闽楚几山碧。一回见得亲，万叠巍峨只卷石。
王局治
张继先（宋代）

座隅依约有余香，威表如存动悚惶。
荀石并抽擎夭阏，金泉一带自汪洋。
因谈妙有开迷迳，真指无何入故乡。
季世孰能稽万一，日随诸境愈忙忙。
次韵梅中
汪晫（宋代）

梅熟雨初过，虚堂枕簟凉。
心閒世自古，事简日偏长。
藕叶度清气，兰花留晚芳。
正巾堪一笑，发短自僧光。
退天童上太守吴学士
释正觉（宋代）

三椽五合不求余，汩汩营营笑拙疏。
妄立是非徒喻马，乐同彼此解观鱼。
洗霜骨出山宜瘦。答响神藏谷应虚。
莫涴人间名字垢，身云心月本如如。
宴桃源（与孙祖恭求蘼酴）
周紫芝（宋代）

旧日荼酴时候。酒涴粉香襟袖。老去惜春心，试问孙郎知否。花瘦。花瘦。剪取一枝重嗅。
自府中归寄西庵行详
王安石（宋代）

意衰难自力，扶路便思还。
强逐萧骚水，遥看惨淡山。
行寻香草遍，归漾晚云间。
西崦分明见，幽人不可攀。
瘗小侄幼初于先陇下归路感伤不已
欧大任（明代）

一夜清霜凋玉兰，坟封三尺委茅菅。鸣蛩断续精魂泣，回首荒山落月寒。
赵侯保民惠政纪实诗 纪钉截县江六
邵君美（宋代）

县江日日过车船，传是官军或不然。截断县江教莫入，民舟方始得安眠。
黄鹂绕碧树 春晴
吴绮（清代）

丽景逢初霁，烟收楼阁，雪销庭院。砌柳官梅，正酥红萼破，淡黄院软。

凤城桃菜，早人与、东风相见。看又是、几个迷香嫩蝶，窥帘轻燕。

渐觉罗窗手暖。试裁缝、袖温金钏。记前事、有笼灯密约，寻花娇啭。

惆怅欢情似梦，空叹惜、韶华变。教人闷倚衣篝，暗低纨扇。
复林至
徐恪（清代）

昔与高仲武，孤踪相往来。人推江表俊，曲和郢中哀。

吾道存鞿靷，斯文拨草莱。三年重握手，蓬藋一时开。
和外送归里叠韵六首原韵 其五
张淑芳（宋代）

来不偕行又自归，儿曹但向妾身依。还思远宦相随愿，应忆中宵对泣饥。

欲别思怀重指誓，临歧密约更防违。那知无限谈心处，话到离情语转稀。
训蒙绝句 人心道心三首 其二
朱熹（宋代）

因形与理别言心，其实随形有理存。才与理违形独用，便为物欲理皆昏。
题县八景 其三 江头渔聚
吴士耀（明代）

芦花江畔钓舟轻，欸乃歌狂浃隐情。不著衣冠空世代，海天摇曳一蓑清。
次韵喻存道二首
郭印（宋代）

访道寻师积有年，晚逢夫子叹高坚。
玄关启处功深矣，妙指传来意豁然。
气会三宫驰圣毂，理归一辙弃尘编。
工夫到后神明出，夺得天机动用权。
避暑普净院
晃冲之（宋代）

夭矫柏如龙，清幽閟一宫。
庭无御史雨，门有大王风。
今日名天下，群公坐此中。
阿戎相就语，历历见元丰。
春帖子词皇帝阁十二首 其十一
宋祁（宋代）

夭矫苍龙引翠旌，君王暂报出郊迎。勾芒一夜催春到，万户千门歌吹声。
奉和相公发益昌
岑参（唐代）

相国临戎别帝京，拥麾持节远横行。朝登剑阁云随马，

夜渡巴江雨洗兵。山花万朵迎征盖，川柳千条拂去旌。

暂到蜀城应计日，须知明主待持衡。
和仲弟十绝
刘克庄（宋代）

弟兄虽幸忝朱轮，各是人间五十人。
只合共娱千岁母，可能少补二州民。
寄题哀贤亭
梅尧臣（宋代）

苍苍墓门树，亦有黄鸟哀。
贤者不在世，常恨埋蒿莱。
山根入溪泉，流响出夜台。
东方见子胥，助涛高崔嵬。
送契上人游扬州
皎然（唐代）

西陵古江口，远见东扬州。渌水不同泛，春山应独游。

寻僧白岩寺，望月谢家楼。宿昔心期在，人寰非久留。
次韵君泽夜坐示子侄三首 其三
方回（元代）

雨脚如麻坐到明，雨楼听尽五更声。无人共唱寻寻觅，有子聊教仄仄平。

凌室不能藏腊冻，稼场或至误秋成。谁知忧世书生意，惟愿天阶正玉衡。
缘识
宋太宗（宋代）

善恶由人作，修心勿乱为。
邪求无实事，如影定相随。
妄想终成伪，行贪未可知。
天生分异等，道德立尊卑。
日月须明照，声文垂大教。
非言患不及，长顺归仁孝。
志广来遐迩，忠臣持节操。
腥膻戎自伏，洞达总机要。
遂性减予忧，玄门境象幽。
躬躬勤政理，化被遍恩流。
省己光阴速，一春度一秋。
输他闲取静，每藉更温柔。
知者審详意，声聪如梦寐。
玄穹平覆载，种种乾坤惠。
烦恼深无岸，量宽苞天地。
眼前一切类，孰非孰为是。
江行无题一百首 其三十六
钱珝（唐代）

烟渚复烟渚，画屏休画屏。引愁天末去，数点暮山青。
次韵奉酬幼槃
李彭（宋代）

结庐不入遗民社，好客初无仲蔚蒿。度鸟冥冥与心远，孤峰峭峭伴名高。

樽前著我醉千日，镜里缘君减二毛。安得买邻挥百万，拍浮左手更持螯。
牡丹
石延年（宋代）

春风晴昼起浮光，玉作肌肤罗作裳。
独步世无吴苑艳，浑身天与汉宫香。
一生多怨终羞语，未剪相思已断肠。
次韵广东芮漕时闻其部中寇退而湖湘之民方避地来此
周必大（宋代）

笑酌贪泉为赋诗，凛然清节照南夷。厩空不纳如羊马，才大常嗤捕鼠狸。

盗已奔秦非地险，心迟去鲁只天知。爱君勤把归鞍促，莫待鸾旗访具茨。
和向宰喜雨
王庭圭（宋代）

夜听雷车碾太清，风翻急雨落平明。不忧稻穟已燋卷，似见天河欲倒倾。

犴狱系囚应尽洗，丰年诗句喜先成。东郊南亩村村乐，草木欣欣亦有情。
句
张君褆（宋代）

石间佛足明如玉，山外神光散作灯。
西子妆·咏破镜
黄之隽（清代）

才印红颜，又描白发，不耐与人相见。湘奁划碎一轮秋，怪中间、舞鸾飞散。

脂愁黛怨。刚剩得、情痕片片。记当年，照乐昌公主，啼珠成串。

妆台畔，双腕擎圆，界限冰纹绽。半池秋水尽分明，薄倖人、不来携玩。

知心侍媛。爱摩弄、菱花青断。月初弦，一样清光未满。
宿何书记先辈延福新居
赵嘏（唐代）

松下有琴闲未收，一灯高为石丛留。诗情似到山家夜，

树色轻丛御水秋。小榼提携终永日，半斑容鬓漫生愁。

因君抚掌问时俗，紫阁堆檐不举头。
忆昔答乔白岩因寄储柴墟三首 其一
王守仁（明代）

忆昔与君约，玩《易》探玄微。君行赴西岳，经年始来归。

方将事穷索，忽复当远辞。相去万里馀，后会安可期？

问我长生诀，惑也吾谁欺。盈亏消息间，至哉天地机。

圣狂天渊隔，失得分毫釐。
铁獭
梅尧臣（宋代）

朝乘铁獭上青山，最滑春苔乱石间。
出入白云胜蜡屐，玉骢虽贵未应闲。
读东方朔传
吕南公（宋代）

武皇肆荒惑，公卿噤忠龈。先生有直舌，谈笑开吾君。

董偃不敢怨，寿王谁与伸。堂堂补衮心，不厌犯怒频。

岂不顾仕养，崇卑位泥云。耻同高论儒，瑟缩忧烹焚。

贤人事昏主，献替视所因。不尔朝野间，谁非爱其身。

彼哉下世士，所见异吾闻。丑谬无不为，乃思谤遗尘。

国风歌善戏，孔圣许狂人。何嫌班孟坚，区区记馀芬。
荆江渔父竹枝词九首和夔师□侍郎韵为荆师范
项安世（宋代）

三曲渔人献寿茶，新翻衢样织茶花。
白雨纷纷下江海，翠浪滚滚开龙蛇。
送人
释元肇（宋代）

春尽江南二月时，盈盈陌上燕差池。游丝日暖垂千尺，不为行人系别离。
剑州古柏行
吴振棫（清代）

剑州之柏奇在多，百里塞尽涧与阿。剑州之柏多愈奇，千谲万幻无端倪。

质如坚金色如石，老气九州无与敌。横枝突怒穿别岭，危根虚无挂绝壁。

半枯半生熊绝殊，欲仆欲起势尤激。怒芽泼黛媚魑魍，空腔出火下霹雳。

峰颠一株气象尊，山中万木皆儿孙。顽阴不受日月照，一碧倒卷天光吞。

翠云抟结天上廊，每来见此喜欲狂。朝潮夕汐弄奇响，上天下地流空香。

只愁山尽树亦尽，不因路险嫌山长。拙吟体物苦难消，写示旁人供一笑。

须知物类何重轻，端赖风徽足凭吊。仙踪尚有留侯山，神物终怀孔明庙。
赠丹厓隐者
童冀（明代）

吾闻零陵东有丹厓山，青天削出青孱顽。
丹梯百丈不可得，仙人炼药巢其间。
丹成仙去已千载，至今草木余清寒。
我来吊古访陈迹，石磴侧足难跻攀。
上有撑云拄日之乔松，下有悬厓喷壑之惊湍。
幽林野鸟作人语，阴涧或有鲛龙蟠。
何人结屋倚苍翠，抱琴林下听潺湲。
乃是丹厓仙人老孙子，少年早脱名利关。
祇今五十如处子，双鬓鸦墨颜渥丹。
门前种秫酿春酒，屋后黄菊供朝餐。
野猿有时来献果，木客赋诗常往还。
留我石上煮清茗，松花落地云班班。
我家金华五十里，失身作客天南端。
征书昨夜趣归兴，叶舟径下湘江滩。
弘文馆深难置足，神武门高宜挂冠。
山中草屋幸无恙，拂衣归共浮云间。
明年花开倘相忆，把酒相望兴长叹。
裁书吹寄无雁过，少待辽鹤东飞还。
客意
郑獬（宋代）

已换春衫别后衣，此心长共白云飞。高堂寿酒年年事，趁取榴花及早归。
山中思友二首 其一
释函可（明代）

知己从来少，况当塞雪深。每同开口笑，遂觉缓愁心。

长聚亦无事，初离便不禁。如何此寒夜，独自卧孤岑。
寓言六首
王安石（宋代）

父母子所养，子肥父母充。
欲富搉其子，惜哉术之穷。
霸者擅一方，窘彼足自丰。
四海皆吾家，奈何不知农。
江城子（再送卢倅）
叶梦得（宋代）

芙蓉开过雨初晴。曲池平。画桥横。耿耿银河，遥下蘸空明。一舸吴松归未得，聊共住，小蓬瀛。

问君何事引前旌。趣归程。背高城。鱼鸟三年，谁道总无情。试遣他年歌此曲，应尚记，别时声。
蓉湖送行曲赠江侯 其二
浦起龙（清代）

塔影森龙角，乘空尺木闻。宵来行雨足，神物自凌云。
扇
苏轼（宋代）

团扇经秋似败荷，丹青彷佛旧松萝。
一时用舍非吾事，举世炎时奈尔何。
玛瑙坡
董嗣杲（宋代）

支径逶迤混碧苔，树根接水没蒿莱。
两坡截路棋分处，何日经人斧凿来。
谁说异光迷草野，要知遗迹等尘埃。
孤山瓦砾曾闻道，寄语贪夫莫狼猜。
海藏楼杂诗 其十六
郑孝胥（清代）

秋风卷地凉，秋云漫天白。雨气欺日光，晦明忽殊色。

广除草未欺，竹意稍萧索。此楼虽物外，傲物非崇德。

世间孰坚脆，一逝等过客。完兹独往兴，于我如有得。
吟边
黄庚（元代）

落尽茶蘼燕未归，小园寂寂掩柴扉。
吟边正苦无诗料，风递杨花扑客衣。
晚春卧病寄张八
孟浩然（唐代）

南陌春将晚，北窗犹卧病。林园久不游，草木一何盛。

狭迳花障迷，闲庭竹扫净。翠羽戏兰苕，赪鳞动荷柄。

念我平生好，江乡远从政。云山阻梦思，衾枕劳歌咏。

歌咏复何为，同心恨别离。世途皆自媚，流俗寡相知。

贾谊才空逸，安仁鬓欲丝。遥情每东注，奔晷复西驰。

常恐填沟壑，无由振羽仪。穷通若有命，欲向论中推。
寄韩鹏
李颀（唐代）

为政心闲物自闲，朝看飞鸟暮飞还。

寄书河上神明宰，羡尔城头姑射山。
鹧鸪天 蒋三松风雨归渔图
徐渭（明代）

芦长苇短挂青枫。墨泼毫狂染用烘。半壁藤萝雄水口，一天风雨急渔翁。

蓑笠重，钓竿濛。不教工处是真工。市客误猜陈万里，惟予认得蒋三松。
和定襄侯初笄诗
刘孝威（南北朝）

合鬟仍昔发，略鬓即前丝。从今一梳罢，无复更萦时。
田家留客行
范成大（宋代）

行人莫笑田家小，门户虽低堪洒扫。
大儿系驴桑树边，小儿拂席软胜毡。
木臼新春雪花白，急炊香饭来看客：
好人入门百事宜，今年不忧蚕麦迟！
赠茅天石
屈大均（明代）

苕霅溪边客，丹青世所无。以予为屈子，因作远游图。

旧业馀天目，新诗满太湖。繇来名下士，多半在菰芦。
囊萤
薛嵎（宋代）

残星数点照科斗，此事分明属后生。
记得年时头未雪，夜窗不觉又三更。
送京运使赴召二首
赵蕃（宋代）

南浦维舟初拜公，五谿随牒限趋风。
问途欲假移官见，倾听{讓亠换艹}闻召节东。
不但朝阳徯鸣凤，正思御史昔乘驄。
我曹意见非黎庶，大庇要令天下同。
送卧云道士（一作鱼又玄，题云题柳公权书度人经后）
虞有贤（唐代）

卧云道士来相辞，相辞倏忽何所之。紫阁春深烟霭霭，

东风花柳折枝枝。药成酒熟有时节，寒食恐失松间期。

冥鸿一见伤弓翼，高飞展转心无疑。满酌数杯酒，

狂吟几首诗。留不住，去不悲，醯鸡蜉蝣安得知。
满江红（刘守解任）
刘守（宋代）

归去来兮，要待足、何时是足。荣对辱、饮河鼹鼠，无过满腹。浴月朝霞红赛锦，排云晚岫青如玉。更修筠、与合抱长松，依梅麓。

森画戟，谩符竹。舞袖短，辕驹局。惟茧丝堡障，医疮剜肉。节对开炉应去也，钗头又有长生箓。算归程、恐到荔枝乡，已过熟。
和王觉民民松轩诗
王之道（宋代）

苍髯绿发三四椽，茅斋高下轻且轩。
清风入夜可人意，来与夫且调朱弦。
连日秋阴荡残暑，抖擞烦襟欲轻举。
简编灯火置勿论，且快蛟龙得云雨。
雨意甚浓方起而止
周紫芝（宋代）

欲成冻雨又吹残，香稻垂垂不救乾。谩对醨云讼风伯，还将火伞付炎官。

未容涨绿浮烟艇，且看晴云转玉盘。谁与天工论赤地，尽倾银汉作波澜。
登冥山
陈师道（宋代）

东山如覆盆，石塔仍数层。
昔人行乐处，时过名不称。
秋风变草木，樵径余薪蒸。
四顾一水间，不复知淄渑。
菰蒲万世利，烟火千人罾。
平生登山脚，岁晚如不胜。
求田君勿问，抚髀吾何能。
飞鸿将目远，秋水留心澄。
兹游岂不朽，作歌记吾曾。
又用一杯亭春望前韵四首 其二
霍与瑕（明代）

再上一杯亭，追陪幸遭际。两两俯清澜，指点王侯第。

上是鹅湖湖，下是桂洲桂。赫赫当年威，落落今安逝。

富贵本无常，崇阶矧为厉。所以南山翁，白云早归憩。
访朱子谦谏议不遇
皇甫汸（明代）

旧日云霄侣，他乡岁月深。转蓬惊去住，锻羽怅飞沉。

不睹春风面，空馀流水心。言乘木兰舫，来就玉山岑。

避客高悬榻，逢人愧盍簪。徒令归兴尽，一谢扫芳林。
社集喜五羊三桂诸子至
苏经佐（明代）

竹径虽知半就荒，过从宁得少求羊。一时握手堪千古，万态浮求付几觞。

到眼江山溪柳畔，会心鱼鸟渚烟旁。招携喜有缨同濯，閒对沧洲弄夕阳。
林下
宋庠（宋代）

偶作中林适，聊观万化春。
蜂巢喧似市，禽舌巧于人。
陂溜鸣田尾，藤梢衣树身。
乡农时晤语，野意合天真。
山泉
陈藻（宋代）

山山迸出细泉流，更泻高峰瀑布幽。
尽入大溪滩石里，古今翻复几人舟。
三月二日泛舟下延平晚泊西芹
陈渊（宋代）

扁舟劣容身，风浪困掀簸。曲肱游华胥，梦断千山过。

纵横波间游，满目牛羊卧。秋毫傥不支，巨舰忽已破。

篙师号神逸，却立变衰懦。我岂未之思，悬知无可奈。

此生足惊忧，似为天所瘅。那能一生死，且复耐摧挫。

日暮同济人，举酒纷相贺。一笑尽馀觞，歌罢无予和。
送秦侍御外甥张篆之福州谒鲍大夫秦侍御与大夫有旧
刘长卿（唐代）

万里闽中去渺然，孤舟水上入寒烟。

辕门拜首儒衣弊，貌似牢之岂不怜。
婆罗门引 送李士元之荆南提刑经历
刘敏中（元代）

京华逆旅，转头岁月十年中。悠悠真赏难逢。牢落黄金已尽，仆马亦龙钟。但平生豪气，未减元龙。临江故封。吴与蜀，渺西东。此幕聊堪一笑，且叹途穷。扁舟南下，正霜落荆门江树空。诗有兴、说与飞鸿。
酬厉玄
贾岛（唐代）

我来从北鄙，子省涉西陵。白发初相识，秋山拟共登。

邻居帝城雨，会宿御沟冰。未报见贻作，耿然中夜兴。
睡起
刘敞（宋代）

日午更稍休，池上逍遥眠。水木澹相映，庭户清无喧。

时有山中禽，来鸣高树巅。微风拂径过，会意成翛然。

有生滞形役，万物安静便。愧无淮阳绩，高卧亦终年。
贺伯祖母暨厥耄堂叔寿 其一
李江（明代）

何处笙歌闹耳边，丽洞廷寿设华筵。宝炉香动箕和斗，海屋筹添百又千。

群列孙英绳羽咏，一贞乾德衍瓜绵。四朝萱绿廷荆茂，代舞班斓绕膝前。
送范曙赴天雄太尉辟命
石介（宋代）

伯乐之厩无驽骀，豫章之林多瑰材，
相君新坐碧油嶂，之子直上黄金台。
秋风萧萧动笳鼓，落叶摵摵鸣向罍。
将军手持十万骑，阵前号令如疾雷。
从事借筹为决胜，运于掌上何恢恢。
蠢兹元昊命蝼蚁，西师堂堂难当哉。
况我贤相贤从事，北门无忧宜大開。
灵岳道中
韩琦（宋代）

东西冈远截空横，冈下村村聚落成。柳线略无经雨色，麦针微向近河生。

龙钟父老知迎拜，硗确田畴尚力耕。自古班春须恤患，我观民病若为平。
初寒无衾买纸被以纾急作四绝
赵蕃（宋代）

平生结得楮生缘，觅句抄书日费捐。
只有夜窗宜暂舍，也须包裹伴幽眠。
题亚愚江浙纪行集句诗
陈书𥩝（清代）

未于诗上著工夫，争把疏愚敌亚愚。只盍金沙分半席，归舟能用几钱租。
弈棋图歌
米芾（宋代）

神仙缥缈何年别，忽此逢迎山石裂。前溪练瀑派玉帘，更后云石雾痕缺。

聚头磕额方外人，担肩抱蟾骨法新。棋枰对弈环座看，谁信樵斧忘青春。

我今发雪三千丈，尚要昆崙撑顶上。炉心且养九转丹，拂却铢衣记无恙。
陈相之许惠近作久而未至雪中偶书
周紫芝（宋代）

春意方回腊，梅花又满枝。自怜为客久，颇恨得君迟。

涉世身犹尔，攻愁酒若为。人生俱昨梦，消遣可无诗。
庚辰岁仲夏冲照处士王筌子真自渭上游三茅是
张舜民（宋代）

君为天下都散汉，我是人间大丈夫。
君往茅山住岩岭，我乘汴水入京都。
翩翩云鹤惊飙驭，汩汩尘埃满客裾。
祇看此行皆可见，不须开口说贤愚。
琴
赵崇森（宋代）

群胥推案去，一客抱琴来。
唤起高山趣，驱除俗吏埃。
耳根从此净，指法看君开。
剩欲传佳操，仙舟且莫回。
登师欲东归因成五言
钱惟演（宋代）

谁谓元戎幕，今同长者家。
一音闻说法，五叶见开花。
久住生车耳，因闲长道牙。
方期注金策，休梦赤城霞。
明月峰
齐己（唐代）

明月峰头石，曾闻学月明。别舒长夜彩，高照一村耕。

颇乱无私理，徒惊鄙俗情。传云遭凿后，顽白在峥嵘。
西斋
方回（元代）

偶得西斋字，向西开此斋。
人间诗眼少，天下夕阳佳。
丙辰人日雨雪
朱翌（宋代）

此地从来僻，今朝自古阴。
五年犹作客，一饭敢虚襟。
春色岂终閟，晨光宜早临。
国香无恙否，抱雪秀深林。
七哀诗三首·其一
王粲（两汉）

西京乱无象，豺虎方遘患。
复弃中国去，委身适荆蛮。(委身 一作：远身)
亲戚对我悲，朋友相追攀。
出门无所见，白骨蔽平原。
路有饥妇人，抱子弃草间。
顾闻号泣声，挥涕独不还。
未知身死处，何能两相完？
驱马弃之去，不忍听此言。
南登霸陵岸，回首望长安，
悟彼下泉人，喟然伤心肝。
生查子（史辅之席上歌者赠《云头香乞词》）
高观国（宋代）

蓬莱一捻云，彻骨龙涎染。风味韵而芳，笑语柔而婉。

花娇绿鬓寒，酒凝清歌怨。翠幄已烟秾，银烛重休翦。
尤丈京丈和篇涅对四用前韵为谢
张镃（宋代）

江南从识桂花林，岁岁逢秋属意深。
夜气未添承露掌，晓光先上辟寒金。
玉笙殿迥应留月，铁杵岩高不用砧。
争似吾家种流水，拥香亭榭绿沉沉。
春日偶成二首 其一
华幼武（元代）

城头杨柳绿如云，城下官河水拍春。一片江山元不改，画船都是异乡人。
赠别李山人
张乔（唐代）

分合老西秦，年年梦白蘋.曾为洞庭客，还送洞庭人。

语别惜残夜，思归愁见春。遥知泊舟处，沙月自相亲。
湖天晚霞
盛烈（宋代）

鲛人织出绡五色，冯夷不敢閟深泽。
闯得烛龙归崦嵫，横舒几占半天碧。
光绚列岑浮紫翠，琉璃倒蘸成琥珀。
何当乘风掣下来，并州快剪随意划。
制就诗囊百万个，分与江湖放吟客。
送汝南留学东京
陈瑚（明代）

掉头留不住，万里驾长风。载笔游仙岛，题诗遍海东。

人言何足恤，吾道岂终穷。他日归闾里，应非旧阿蒙。
闲游
陆游（宋代）

剡县有佳处，吾行无定期。
横塘供晚钓，孤店具晨炊。
约客同看竹，留僧与对棋。
人生得自在，更老未为迟。
与楞伽老瑛上人
华岳（宋代）

勿谓年来世道艰，都缘彼此不相参。
一生知已有千万，十事从人无二三。
红杏无坛堪拱北，白莲有社结和南。
扁舟若有东归便，断竹枯松寄一担。
京西即事
韩琮（唐代）

秋草河兰起阵云，凉州唯向管弦闻。豺狼毳幕三千帐，

貔虎金戈十万军。候骑北来惊有说，戍楼西望悔为文。

昭阳亦待平安火，谁握旌旗不见勋。
登夏州城观送行人赋得六州胡儿歌
李益（唐代）

六州胡儿六蕃语，十岁骑羊逐沙鼠。
沙头牧马孤雁飞，汉军游骑貂锦衣。
云中征戍三千里，今日征行何岁归。
无定河边数株柳，共送行人一杯酒。
胡儿起作和蕃歌，齐唱呜呜尽垂手。
心知旧国西州远，西向胡天望乡久。
回头忽作异方声，一声回尽征人首。
蕃音虏曲一难分，似说边情向塞云。
故国关山无限路，风沙满眼堪断魂。
不见天边青作冢，古来愁杀汉昭君。
明溪
释显万（宋代）

夏木藏崖坞，晴沙抱柳溪。茅茨村远近，陇亩路东西。

野老连樯语，山禽隔竹啼。此中风物美，吾欲卜幽栖。
九日北山寺二首
方回（元代）

松阴佳处路宜迟，裹袖寒鞭马上垂。
邂逅同倾九日酒，凄凉暗诵十年诗。
试回白首思前事，未觉青山減旧时。
节后骚英应好在，煮茶更与野僧期。
寄新人
王同祖（宋代）

恰回午枕自华胥，忽得周郎一纸书。
江上春风能几日，莫教门外柳萧疏。
蘼芜
苏大璋（宋代）

叶叶秋声中，霏霏蚤英蔌。
分持有如松。繁华匪惭菊。
勃蔚袭轩墀，薰沾满衣服。
情人擢纤指，拾蕊动盈掬。
蘼芜见离骚，苓藿入语录。
次凌江先寄太守黎东美二首 其一
郭祥正（宋代）

去岁同班别帝庭，君先度岭我方行。纵横才力知无敌，到未期年政已成。
芟乱竹
姚燮（清代）

寻花怜蝶碍，扫叶厌童嗔。斩尔葛藤扰，还君清净身。

从今延早月，倘可倚佳人。好笋明年出，分篁去庇邻。
芹溪八咏
叶善夫（宋代）

笔架三峰插碧虚，午来倒影落平湖。
凭高最好供吟笑，宜入王维画里图。
南岳圣业寺禹柏
陈傅良（宋代）

久与林壑居，所见皆众穉。
岂无寿千年，未有此柏异。
壮而尝参天，晚乃但仆地。
定非风雨摧，殆是斤斧弃。
其本则离披，其末则倒植。
其枯如残卉，而蔚有新意。
其靡如弱植，而凛有高致。
将前复却行，宜右忽东次。
骧龙或俯顾。遁虎或回眙。
陨石或猛起，飞翚或颠坠。
山立或磬折，尸寝或拳跽。
断支或强附，横陈或巽避。
绸缪情不狎，颓堕力未瘁。
朴畧自光怪，挺持匪标置。
终焉人伪尽，独以天巧遂。
吾闻古有道，纯朴去故智。
与世每如此，全身亦几是。
疑将问岁月，缺弗见载记。
谁言导江时，手植特嬉戏。
世人那得识，会有神禹至。
中峰
陈岩（宋代）

岪郁盘纡直拄空，众峰环绕独居中。
山头要看僧禅定，南北东西路各通。
颂古五首 其五
释居简（宋代）

进步竿头踏断桥，太虚凸处水天凹。古今吃𨈀知多少，不似阇黎这一交。
秋夜歌
黄媛贞（清代）

寒萧萧兮清夜中，栏干十二留西风。西风愁人愁如此，冷蛩声西罗帏空。

閒心更惜秋光老，总是深深结怀抱。翠被香馀绣枕单，复起镫前翻旧稿。
颂古四十八首
释慧开（宋代）

拈起竹篦，行杀活令。
背触交驰，佛祖乞命。
思平泉树石杂咏一十首 其八 泛池舟
李德裕（唐代）

桂舟兰作枻，芬芳皆绝世。只可弄潺湲，焉能济大川。

树悬凉夜月，风散碧潭烟。未得同鱼子，菱歌共扣舷。
辰阳馆
冯山（宋代）

辰阳号难理，五溪地相跨。边臣重绥抚，蛮獠愈骄诈。

封陲苦侵暴，文书困讥骂。谁为太守乐，一笑不得暇。

张公抗辰旆，烽障几欲罢。偃息有馀地，登临无一舍。

乃兴辰阳馆，城东两山胯。泉声落溪谷，湖光照亭榭。

花木亲种植，朋僚日追迓。投壶征虏祭，围棋太傅谢。

高风邈难继，维公并驱驾。有客尝一至，席参邹枚亚。

览物言思阔，醒魂耳目乍。欲记传之久，恨无文章价。

愿公贲泉石，游宴日来藉。新诗上碑刻，佳景若图画。

旦暮趣召还，归为中州诧。
定山山居
张印顶（明代）

幽居自岑寂，茅屋槿为屏。山定人谁定？云停我亦停。

卷书容我老，樽酒笑人醒。莫问沧桑事，吟怀入杳冥。
祭龙
陈造（宋代）

广殿罗笾豆，修廓振佩环。
帝觞初拜手，仙驭不违颜。
瑞雾浮空下，灵风拂袂还。
定知龙宛宛，千礼拱南山。
塔铭
释如珙（宋代）

病叟今年六十六，死日将至，
火化好，土化好。
西堂唯庵贯和尚云：古鄮山中有片荒地，因叠石为塔，
为铭曰：天生一穴，
藏吾枯骨。骨朽成土，
土能生物。结个葫芦，
挂赵州壁。永脱轮回，
超三世佛。
霁夜
孔平仲（宋代）

寂历帘栊深夜明，睡回清梦戍墙铃。
狂风送雨已何处？淡月笼云犹未醒。
早有秋声随堕叶，独将凉意伴流萤。
明朝准拟南轩望，洗出庐山万丈青。
次韵朋元游王氏园
范成大（宋代）

联翩步屧翠微间，回首红尘自鲜欢。
卷地雨添千涧急，拥门云锁两山盘。
绝怜茶笋能留客，仍喜蛙声不在官。
雪白杨梅消息未，重来应至麦秋寒。
山中即景四首
赵友直（宋代）

谷风吹我户，襟抱豁然开。
雪向梅边尽，春从柳上来。
花瓶长绿草，茶碗泛香醅。
逸兴难拘缚，寻诗屐破苔。
秋日登滕王阁
彭孙遹（清代）

客路逢秋思易伤，江天烟景正苍凉。
依然极浦生秋水，终古寒潮送夕阳。
高士几回亭草绿？梅仙一去岭云荒。
临风不见南来雁，书札何由达豫章？